גל הגשם שפקד את ארצנו מאז יום חמישי האחרון הגיע לסיומו כשהוא מותיר מאחוריו משקעים רבים בעיקר בצפון ובמרכז. כתבת חדשות 0404, נועה מגיד, מוסרת כי במהלך סוף השבוע המשיכו שוטרי אגף התנועה של משטרת ישראל לחסום קטעי כביש באזורים המועדים מחשש להצפות ושיטפונות.
שישה מטיילים חולצו בצהריים מנחל אוג שבמדבר יהודה על ידי יחידת חילוץ מגילות של משטרת ישראל, לוחמי היחידה לחילוצים מיוחדים של כבאות והצלה, מסוק צבאי וכוחות נוספים, לאחר שמפלס המים עלה במהירות. כתב חדשות 0404, הלל ביטון-רוזן, מוסר כי אב ובנו שנמנו על ששת המטיילים פונו להמשך קבלת טיפול רפואי כשהם סובלים מפגיעות קור.
לוחמי אש חילצו אמש ארבעה בני אדם מרכב שנסחף לתוך נחל שורק שבאזור פלמחים. כתב חדשות 0404, איציק וייס, מוסר כי הארבעה הצליחו לעלות על גג הרכב ששקע במים וחולצו ללא נפגעים.
בתום שעתיים וחצי של פעולות מורכבות תחת סיכון משמעותי, הצליחו אמש לוחמי האש לחלץ מכלי גז שדלפו ונקברו תחת הריסות קיר שקרס בשכונת בית וגן בירושלים כתוצאה מהגשמים. כתבת חדשות 0404, נועה מגיד, מוסרת כי למקום הגיע מהנדס מבנים מסוכנים של עיריית ירושלים, שהנחה לגדר את המתחם בכדי למנוע מעוברי אורח ודיירי הבניינים הסמוכים להתקרב למפגע. המשך הטיפול במכלים הועבר לחברת הגז והאירוע הסתיים ללא נפגעים.
גורם רשמי במחלקת המדינה האמריקנית דחה בשעות הלילה את הדיווחים המוקדמים יותר על כך שנשיא ארצות הברית, דונלד טראמפ, מימש את האיום והקפיא את העברתם של 125 מיליון דולר עבור אונר"א.
שגרירת ארצות הברית באו"ם, ניקי היילי, אמרה אמש במהלך כינוס מיוחד של מועצת הביטחון בעקבות ההפגנות באיראן כי, "העם האיראני יקבע את גורלו. אין ספק שארצות הברית עומדת לצידם של כל אלה המחפשים חופש לעצמם, שגשוג למשפחתם וכבוד לעמם. אנו לא נשתוק, שום דבר לא יעצור אותנו מלהפגין סולידריות עמם".
משמרות המהפכה האסלאמית פתחו אמש ובמהלך שעות הלילה בירי חי לעבר מפגינים נגד המשטר בטהרן. בימים האחרונים ישנן סתירות בנוגע להיקפי המחאה ועצמתה, האם נמצאת בשלבי דעיכה או שמא מצליחה לערער את יציבות המשטר הקיצוני.
אשת הטלוויזיה והאמנית הישראלית בתיה עוזיאל הלכה לעולמה בגיל 83, לאחר מאבק במחלה קשה. עוזיאל התפרסמה לראשונה במהלך שנות ה-60 של המאה הקודמת בזכות פינה שבועית שהגישה בתכנית הרדיו של רבקה מיכאלי בנושאי מלאכת יד ובהמשך גם בטלוויזיה. במהלך השנים צירופי מילים בהם השתמשה כדוגמת "הכינותי מראש" השתרשו בסלנג העברי.
צעיר כבן 25 נפצע אמש באורח קשה ושני בני אדם נוספים נפצעו קל בתאונת דרכים בין שני כלי רכב בכביש 804, סמוך ליישוב הקהילתי לוטם שבשטח המועצה האזורית משגב.
רוכב אופניים חשמליים כבן 20 נפצע לפנות בוקר באורח קשה, לאחר שנפגע מרכב ברחוב בן יהודה בכפר סבא.
צעירה כבת 21 הובאה בצהריים למרפאה בקריית גת כשהיא דקורה בפלג גופה העליון ומצבה מוגדר בינוני. כתב חדשות 0404, ירון ליפשיץ, מוסר כי נסיבות האירוע נבדקות.
גבר כבן 52 נפצע בצהריים באורח בינוני, לאחר שהתהפך עם רכבו בכביש 60, סמוך למחלף מיתר.
צעיר כבן 28 נפצע אמש באורח בינוני, לאחר שנדקר ברחוב השומר בחיפה. כתב חדשות 0404, הלל ביטון-רוזן, מוסר כי המשטרה פתחה בחקירת נסיבות האירוע.
משה הראל, רופא ישראלי כבן 68, נעצר בקפריסין בעקבות צו מעצר בינלאומי שהוצא כנגדו בחשד שהיה מעורב לפני כעשור בפשע מאורגן וביצע עבירות הנוגעות לסחר בבני אדם. כתב חדשות 0404, איציק וייס, מוסר כי משטרת קוסובו מנהלת חקירה בעניינו של הראל וביקשה את הסגרתו לידיה.
נשיא ארצות הברית, דונלד טראמפ, הגיב בצהריים לפרסום הספר "אש וזעם: בתוך הבית הלבן של טראמפ" שמבקר בצורה חריפה את התנהלותו ואמר כי, "הפכתי מאיש עסקים מאוד מצליח לכוכב טלוויזיה ולנשיא ארצות הברית. אני חושב שזה מעיד לא רק על זה שאני חכם, אלא גאון… גאון ומאוד יציב (נפשית)".
קנדה: שני מטוסי נוסעים התנגשו לפנות בוקר בנמל התעופה הבינלאומי פירסון שבטורונטו. מבין הנוסעים ואנשי הצוות לא היו נפגעים, אולם חבר כוחות ההצלה פונה לקבלת טיפול רפואי בבית החולים כשמצבו קל.
תושב מדינת פלורידה שבארצות הברית זכה בסוף השבוע בסכום של 450 מיליון דולר במסגרת הגרלת הלוטו.
כדורסל: מכבי תל אביב הפסידה אמש בחוץ לריאל מדריד בתוצאה 93-81 במסגרת המחזור ה-16 של היורוליג. עורך הספורט בחדשות 0404, תום אברמסון, מוסר כי הקלע המוביל בשורות הצהובים היה פייר ג'קסון עם 29 נקודות.
התחזית: מחר, יום ראשון, כמו גם בימים שני, שלישי ורביעי תחול עליה הדרגתית במעלות החום, יעשה בהיר עד מעונן חלקית וחם יחסית לעונה. תתכן מערכת גשם נוספת, קטנה בהיקפה, לקראת סוף השבוע הבא.